	Sandoz
	Business use only
	Page 1 of 9

	1.3.1 spc-label-pl - common-pl-100mg - 18

(NL/H/3318-3319/001 - Day 106 Responses)
	20150520

	IMATINIB MESYLATE 100 MG FILM-COATED TABLET
	722-1008.00


11

Betegtájékoztató: Információk a felhasználó számára
Imatinib Sandoz 100 mg filmtabletta
Imatinib Sandoz 400 mg filmtabletta
imatinib
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
-
Tartsa meg a betegtájékoztatót, mert a benne szereplő információkra a későbbiekben is szüksége lehet.

-
További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

-
Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

-
Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd. 4. pont.
A betegtájékoztató tartalma:
1.
Milyen típusú gyógyszer az Imatinib Sandoz filmtabletta, és milyen betegségek esetén alkalmazható?

2.
Tudnivalók az Imatinib Sandoz filmtabletta szedése előtt

3.
Hogyan kell szedni az Imatinib Sandoz filmtablettát?

4.
Lehetséges mellékhatások

5.
Hogyan kell az Imatinib Sandoz filmtablettát tárolni?

6.
A csomagolás tartalma és egyéb információk

1.
Milyen típusú gyógyszer az Imatinib Sandoz filmtabletta, és milyen betegségek esetén alkalmazható?
Az Imatinib Sandoz filmtabletta egy imatinib nevű hatóanyagot tartalmazó gyógyszer. Ez a gyógyszer a kóros sejtek szaporodását gátolja az alább felsorolt betegségekben. Ezek a betegségek bizonyos típusú rosszindulatú daganatos megbetegedések.
Az Imatinib Sandoz felnőtteknél, illetve gyermekeknél és serdülőknél az alábbi betegségek kezelésére szolgál:
· Krónikus mieloid leukémia (CML). A leukémia a fehérvérsejtek rosszindulatú daganatos megbetegedése. A fehérvérsejtek segítik a szervezetet a fertőzések leküzdésében. A krónikus mieloid leukémia a leukémia azon formája, amelyben egyes kóros fehérvérsejtek (úgynevezett mieloid sejtek) száma szabályozatlanul növekedni kezd.
· Philadelphia-kromoszóma-pozitív akut limfoblasztos leukémia (Ph-pozitív ALL). A leukémia a fehérvérsejtek rosszindulatú daganatos megbetegedése. A fehérvérsejtek segítik a szervezetet a fertőzések leküzdésében. Az akut limfoblasztos leukémia a leukémia azon formája, amelyben egyes kóros fehérvérsejtek (úgynevezett limfoblasztok) száma szabályozatlanul növekedni kezd. Az Imatinib Sandoz gátolja ezeknek a sejteknek a szaporodását.
Az Imatinib Sandoz felnőtt betegeknél ezeken kívül az alábbi betegségek kezelésére is szolgál:

· Mielodiszpláziás/mieloproliferatív betegségek (MDS/MPD). Ezek a vér betegségeinek olyan csoportjai, amelyekben a vér egyes sejtjeinek száma szabályozatlanul növekedni kezd. Az Imatinib Sandoz az ilyen betegségek bizonyos altípusában gátolja ezeknek a sejteknek a szaporodását.
· Hipereozinofília szindróma (HES) és/vagy krónikus eozinofíliás leukémia (CEL). Ezek a vérképzőrendszer olyan betegségei, amelyekben egyes vérsejtek (úgynevezett eozinofil sejtek) szabályozatlanul szaporodni kezdenek. Az Imatinib Sandoz az ilyen betegségek bizonyos altípusában gátolja ezeknek a sejteknek a szaporodását.
· Gasztrointesztinális sztrómális tumorok (GIST). A GIST a gyomor-bél rendszer daganatos betegsége, amely abból ered, hogy e szervek kötőszövetének sejtjei szabályozatlanul szaporodni kezdenek.

· Dermatofibroszarkóma protuberánsz (DFSP). A DFSP a bőr alatti szövet rosszindulatú daganatos megbetegedése, amelyben egyes sejtek szabályozatlanul szaporodni kezdenek. Az Imatinib Sandoz ezeknek a sejteknek a szaporodását gátolja.

A betegtájékoztató további részében ezeket a rövidítéseket fogjuk használni, amikor ezekről a betegségekről teszünk említést.

Forduljon kezelőorvosához, amennyiben tudni szeretné, hogy hogyan hat az Imatinib Sandoz, illetve hogy miért részesül ebben a kezelésben.

2.
Tudnivalók az Imatinib Sandoz filmtabletta szedése előtt
Az Imatinib Sandoz filmtablettát kizárólag olyan orvos írhatja fel Önnek, aki tapasztalt a vért érintő rosszindulatú daganatos betegség vagy az úgynevezett szolid tumorok (tömör daganatok) kezelésében.
Gondosan kövesse kezelőorvosa valamennyi utasítását, még akkor is, ha azok eltérnének az ebben a betegtájékoztatóban leírt általános információktól.
Ne szedje az Imatinib Sandoz filmtablettát:

· ha allergiás az imatinibre vagy a gyógyszer (6. pontban felsorolt) egyéb összetevőjére.

Amennyiben ez vonatkozik Önre, ne vegye az Imatinib Sandoz filmtablettát, hanem tájékoztassa erről kezelőorvosát.
Ha Ön úgy véli, hogy allergiás lehet, de nem biztos benne, forduljon kezelőorvosához tanácsért.

Figyelmeztetések és óvintézkedések
Az Imatinib Sandoz szedése előtt beszéljen kezelőorvosával:
· ha máj-, vese- vagy szívproblémája van, vagy volt korábban bármikor.

· ha levotiroxin-tartalmú gyógyszert szed, mert eltávolították a pajzsmirigyét.
· ha Önnek valaha hepatitisz-B-fertőzése volt vagy jelenleg fennáll ennek a lehetősége. Ez azért fontos, mert az Imatinib Sandoz a hepatitisz-B‑fertőzés kiújulását válthatja ki, ami egyes esetekben halálos kimenetelű lehet. A kezelés elindítása előtt a kezelőorvos gondosan megvizsgálja a beteget, hogy vannak-e erre a fertőzésre utaló jelek.
· ha az Imatinib Sandoz szedése közben véraláfutást, vérzést, lázat, fáradtságot és zavartságot tapasztal, keresse fel kezelőorvosát. Ez a vérerek sérülésének, más néven a trombotikus mikroangiopátiának (TMA) a jele lehet.

Amennyiben a fentiek bármelyike vonatkozik Önre, ezt még az Imatinib Sandoz filmtabletta bevétele előtt tudassa kezelőorvosával.

Az Imatinib Sandoz szedése alatt Ön érzékenyebb lehet a napsugárzásra. Fontos, hogy öltözéke takarja a napsütésnek kitett bőrterületeket, valamint, hogy magas faktorszámú (SPF) fényvédő készítményt használjon. Ezek a szabályok gyermekekre és serdülőkre is vonatkoznak.
Az Imatinib Sandoz filmtabletta-kezelés során azonnal értesítse kezelőorvosát, ha hirtelen testsúlynövekedést észlel. Az Imatinib Sandoz filmtabletta az Ön testében a víz visszatartását okozhatja (súlyos folyadékretenció.

Mialatt Ön az Imatinib Sandoz filmtablettát szedi, kezelőorvosa rendszeresen ellenőrizni fogja, hogy a gyógyszer hatásos-e. Vérképét és testsúlyát is rendszeresen ellenőrzik majd.

Gyermekek és serdülők

Az Imatinib Sandoz filmtabletta CML-ben szenvedő gyermekek és serdülők kezelésére is alkalmazható. Kétéves kor alatti, CML-ben szenvedő gyermekekre vonatkozóan nincs tapasztalat. Ph-pozitív ALL-ben szenvedő gyermekek és serdülők esetében kevés tapasztalat áll rendelkezésre, míg az MDS/MPD-ben, DFSP-ben, GIST-ben, illetve HES/CEL-ben szenvedő gyermekekre és serdülőkre vonatkozóan csak nagyon kevés tapasztalat áll rendelkezésre.

Néhány, Imatinib Sandoz filmtablettát szedő gyermek és serdülő növekedése a normálisnál lassabb lehet. A kezelőorvos a rendszeres kontrollvizsgálatok alkalmával ellenőrizni fogja a növekedést.

Egyéb gyógyszerek és az Imatinib Sandoz filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is (például paracetamol) és a gyógynövénykészítményeket (például közönséges orbáncfű) is. Néhány gyógyszer egyidejű alkalmazás esetén befolyásolhatja az Imatinib Sandoz filmtabletta hatását. Fokozhatják, illetve csökkenthetik az Imatinib Sandoz hatását, ami a mellékhatások fokozódásához, illetve az Imatinib Sandoz filmtabletta hatásosságának csökkenéséhez vezethet. Ugyanígy, az Imatinib Sandoz filmtabletta is befolyásolhatja néhány más gyógyszer hatását.

Tájékoztassa kezelőorvosát, ha vérrögképződést gátló gyógyszert alkalmaz.
Terhesség, szoptatás és termékenység

· Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával.
· Az Imatinib Sandoz filmtabletta alkalmazása nem javasolt a terhesség ideje alatt, csak ha az egyértelműen szükséges, mert károsíthatja a magzatot. Kezelőorvosa megbeszéli Önnel a terhesség ideje alatti Imatinib Sandoz filmtabletta-kezelés lehetséges kockázatait.
· A fogamzóképes nőknek hatékony fogamzásgátló módszer alkalmazása javasolt a kezelés időtartama alatt, és még további 15 napig az Imatinib Sandoz filmtabletta-kezelés befejezését követően.
· Ne szoptasson az Imatinib Sandoz filmtabletta-kezelés időtartama alatt, és még további 15 napig a kezelés befejezését követően, mert ebben az időszakban a szoptatás káros hatással lehet csecsemőjére.
· Javasolt, hogy azok a betegek, akik aggódnak a termékenységük miatt az Imatinib Sandoz filmtabletta szedése során, forduljanak tanácsért kezelőorvosukhoz.
A készítmény hatásai a gépjárművezetéshez és a gépek kezeléséhez szükséges képességekre
A gyógyszer szedésének ideje alatt szédülést vagy álmosságot tapasztalhat, vagy látása homályossá válhat. Ilyenkor ne vezessen, illetve ne kezeljen gépeket, amíg nem érzi ismét jól magát.

3.
Hogyan kell szedni az Imatinib Sandoz filmtablettát?
Kezelőorvosa azért írta fel Önnek az Imatinib Sandoz filmtablettát, mert Ön súlyos betegségben szenved. Az Imatinib Sandoz filmtabletta segíthet Önnek abban, hogy legyőzze ezt a betegséget.

A gyógyszert azonban mindig a kezelőorvosa vagy gyógyszerésze által elmondottaknak megfelelően szedje. Fontos, hogy ezt mindaddig tegye, amíg kezelőorvosa vagy gyógyszerésze előírja. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Ne hagyja abba az Imatinib Sandoz filmtabletta szedését, csak akkor, ha ezt kezelőorvosa mondja Önnek. Amennyiben nem tudja a gyógyszert az orvos által előírtaknak megfelelően szedni, vagy ha úgy érzi, hogy már nincs rá szüksége, azonnal forduljon kezelőorvosához.

Mennyi Imatinib Sandoz filmtablettát kell bevenni?
Alkalmazása felnőtteknél
Kezelőorvosa mondja meg, hogy pontosan hány darab Imatinib Sandoz filmtablettát kell bevennie.

· Ha Önt CML miatt kezelik:
Az Ön állapotától függően az ajánlott kezdő adag vagy 400 mg, vagy 600 mg:

Imatinib Sandoz 100 mg filmtabletta:
· 400 mg, amelyet 4 darab tabletta formájában, naponta egy alkalommal kell bevennie.
· 600 mg, amelyet 6 darab tabletta formájában, naponta egy alkalommal kell bevennie.
Imatinib Sandoz 400 mg filmtabletta:

· 400 mg, amelyet 1 darab tabletta formájában, naponta egy alkalommal kell bevennie.
· 600 mg, amelyet 1 darab 400 mg-os és egy fél darab 400 mg-os tabletta formájában, vagy 1 darab 400 mg-os és 2 darab 100 mg-os tabletta formájában, naponta egy alkalommal kell bevennie.

· Ha Önt GIST miatt kezelik:

Imatinib Sandoz 100 mg filmtabletta:

· a kezdő adag 400 mg, amelyet 4 darab tabletta formájában, naponta egy alkalommal kell bevennie.

Imatinib Sandoz 400 mg filmtabletta:

· a kezdő dózis 400 mg, amelyet 1 darab tabletta formájában, naponta egy alkalommal kell bevennie.

Amennyiben Ön CML vagy GIST miatt kapja a kezelést, kezelőorvosa nagyobb vagy kisebb adagot írhat elő attól függően, hogy Ön hogyan reagál a kezelésre:

Imatinib Sandoz 100 mg filmtabletta:
Amennyiben az Ön napi adagja 800 mg (8 darab filmtabletta), vegyen be 4 darab tablettát reggel, és 4 darab tablettát este.
Imatinib Sandoz 400 mg filmtabletta:

Amennyiben az Ön napi adagja 800 mg (2 darab filmtabletta), vegyen be 1 darab tablettát reggel, és 1 darab tablettát este.
· Ha Önt Ph-pozitív ALL miatt kezelik:

Imatinib Sandoz 100 mg filmtabletta:

A kezdő adag 600 mg, amelyet 6 darab tabletta formájában, naponta egy alkalommal kell bevennie.
Imatinib Sandoz 400 mg filmtabletta:

A kezdő adag 600 mg, amelyet 1 darab 400 mg-os és 2 darab 100 mg-os tabletta formájában, naponta egy alkalommal kell bevennie.
· Ha Önt MDS/MPD miatt kezelik:

Imatinib Sandoz 100 mg filmtabletta

A kezdő adag 400 mg, amelyet 4 darab 100 mg-os tabletta formájában, naponta egy alkalommal kell bevennie.
Imatinib Sandoz 400 mg filmtabletta

A kezdő adag 400 mg, amelyet 1 darab 400 mg-os tabletta formájában, naponta egy alkalommal kell bevennie.
· Ha Önt HES/CEL miatt kezelik:

Imatinib Sandoz 100 mg filmtabletta

A kezdő adag 100 mg, amelyet 1 darab 100 mg-os tabletta formájában, naponta egy alkalommal kell bevennie. Attól függően, hogy betegsége miként reagál a kezelésre, kezelőorvosa 400 mg-ra növelheti az adagot, melyet 4 darab 100 mg-os tabletta formájában, naponta egy alkalommal kell bevennie.
Imatinib Sandoz 400 mg filmtabletta

A kezdő adag 100 mg, amelyet 1 darab 100 mg-os tabletta formájában, naponta egy alkalommal kell bevennie. Attól függően, hogy betegsége miként reagál a kezelésre, kezelőorvosa 400 mg-ra növelheti az adagot, melyet 1 darab 400 mg-os tabletta formájában, naponta egy alkalommal kell bevennie.
· Ha Önt DFSP miatt kezelik:

Imatinib Sandoz 100 mg filmtabletta

Az adag napi 800 mg (8 darab 100 mg-os tabletta), amelyet reggel 4 darab tabletta és este 4 darab tabletta formájában kell bevennie.
Imatinib Sandoz 400 mg filmtabletta

Az adag napi 800 mg (2 darab 400 mg-os tabletta), amelyet reggel 1 darab tabletta és este 1 darab tabletta formájában kell bevennie.
Alkalmazása gyermekeknél és serdülőknél
A kezelőorvos mondja meg, hogy mennyi Imatinib Sandoz filmtablettát kell adnia gyermekének. Az alkalmazandó Imatinib Sandoz filmtabletta mennyiség gyermeke állapotától, testsúlyától és testmagasságától függ. A gyermekeknek és serdülőknek beadandó teljes napi adag nem lépheti túl a 800 mg-ot CML esetén, illetve a 600 mg-ot Ph-pozitív ALL esetén. A napi adag egyszerre is, de két részre elosztva is bevehető (a felét reggel, a másik felét este).

A filmtabletta egyenlő adagokra osztható.
Mikor és hogyan kell szedni az Imatinib Sandoz filmtablettát?
· Az Imatinib Sandoz filmtablettát étkezés közben vegye be. Ez segít elkerülni az Imatinib Sandoz szedése alatt jelentkező gyomorpanaszokat.
· A tablettát egészben egy nagy pohár vízzel kell lenyelni.

Ha nem tudja lenyelni a tablettát, feloldhatja egy pohár szénsavmentes vízben vagy almalében:
· Minden egyes 100 mg-os tabletta feloldásához körülbelül 50 ml folyadék szükséges.
· A 400 mg-os tabletta feloldásához körülbelül 200 ml folyadék szükséges. (Egy fél 400 mg-os tabletta feloldásához körülbelül 100 ml folyadék szükséges.)
· Keverje meg egy kanállal a tabletták teljes feloldódásáig.

· Amint feloldódás megtörtént, azonnal igya ki a pohár teljes tartalmát. A pohár falán feloldatlan tablettanyomok maradhatnak.
Mennyi ideig szedje az Imatinib Sandoz filmtablettát?
Az Imatinib Sandoz filmtablettát naponta szedje mindaddig, amíg a kezelőorvos előírja.
Ha az előírtnál több Imatinib Sandoz filmtablettát vett be
Ha véletlenül az előírtnál több tablettát vett be, azonnal forduljon kezelőorvosához. Orvosi megfigyelésre lehet szüksége. A gyógyszer csomagolását vigye magával.

Ha elfelejtette bevenni az Imatinib Sandoz filmtablettát
· Ha elfelejtett bevenni egy adagot, vegye be, amint eszébe jut. Azonban, ha a következő esedékes adag bevételének időpontja már nagyon közel van, hagyja ki az elfelejtett adagot.
· Ezután folytassa a gyógyszer szedését a szokásos adagolási rend szerint.
· Ne vegyen be kétszeres adagot a kihagyott adag pótlására.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A mellékhatások rendszerint enyhék vagy közepesen súlyosak.

Néhány mellékhatás súlyos lehet. Azonnal forduljon kezelőorvosához, ha az alábbiak közül bármelyiket észleli:
Nagyon gyakori mellékhatás (10-ből több mint 1 beteget érinthet) vagy gyakori mellékhatás (10-ből legfeljebb 1 beteget érinthet):
· gyors testsúlygyarapodás. Az Imatinib Sandoz filmtabletta hatására szervezete vizet tarthat vissza (úgynevezett súlyos folyadékretenciót okozva).

· fertőzésre utaló jelek, pl. láz, nagyfokú hidegrázás, torokfájás, szájfekélyek. Az Imatinib Sandoz filmtabletta csökkentheti a vérben a fehérvérsejtek számát, ezáltal Ön könnyebben kapja el a fertőzéseket.

· váratlan vérzés vagy véraláfutás (ami anélkül jelentkezik, hogy megsérült volna).
Nem gyakori mellékhatás (100-ból legfeljebb 1 beteget érinthet) vagy ritka mellékhatás (1000-ből legfeljebb 1 beteget érinthet):
· mellkasi fájdalom, szabálytalan szívverés (szívproblémákra utaló jelek).
· köhögés, légszomj vagy fájdalmas légzés (tüdőproblémákra utaló jelek).
· kábultság, szédülés vagy ájulásközeli érzés (alacsony vérnyomásra utaló jelek).
· émelygés (hányinger) étvágytalansággal, sötét színű vizelettel vagy a bőr, illetve a szemfehérje besárgulásával (májproblémákra utaló jelek).
· bőrkiütés, bőrpír, hólyagokkal az ajkakon, szemeken, bőrön vagy a szájban, a bőr hámlása, láz, a bőr felszínéből kiemelkedő vörös vagy lila foltok, viszketés, égő érzés, gennyes hólyagokkal jelentkező bőrkiütés (bőrproblémákra utaló jelek).
· súlyos hasi fájdalom, vér a hányadékban, a székletben vagy a vizeletben, fekete széklet (a gyomor‑bél rendszeri problémákra utaló jelek).
· a vizelet mennyiségének nagymértékű csökkenése, szomjúságérzés (veseproblémákra utaló jelek).
· émelygés (hányinger) hasmenéssel és hányással, hasi fájdalom vagy láz (bélproblémákra utaló jelek).
· erős fejfájás, a végtagok vagy az arcizmok gyengesége vagy bénulása, nehezített beszéd, hirtelen eszméletvesztés (idegrendszeri problémákra, mint például koponyán belüli vérzésre vagy az agyban kialakuló vérzésre vagy vizenyőre [ödémára] utaló jelek).
· sápadt bőr, fáradtság és légszomj, valamint sötét vizelet (alacsony vörösvértestszámra utaló jelek).
· szemfájdalom vagy a látás romlása, vérzés a szemben.

· fájdalom a csontokban vagy az ízületekben (csontelhalás jelei).
· hólyagok a bőrön vagy a nyálkahártyákon (a pemfigusz nevű, hólyagképződéssel járó bőrbetegség jelei).
· a lábujjak és az ujjak zsibbadása vagy hidegsége (Raynaud-szindrómára utaló jelek).
· a bőr hirtelen duzzadása és vörössége (cellulitisz nevű bőrfertőzésre utaló jelek).
· halláscsökkenés.
· izomgyengeség és izomgörcsök szívritmuszavarral (a vérben lévő káliummennyiség változásának jelei).
· véraláfutás.
· gyomorfájdalom hányingerrel.
· izomgörcsök lázzal, vörösesbarna színű vizelettel, izomfájdalommal vagy izomgyengeséggel (izomproblémákra utaló jelek).
· kismedencei fájdalom, néha hányingerrel és hányással, váratlan hüvelyi vérzéssel, szédüléssel vagy ájulásközeli érzéssel, mely az alacsony vérnyomásnak tulajdonítható (a petefészekkel vagy a méhhel kapcsolatos problémákra utaló jelek).
· kóros laboratóriumi vizsgálati eredményekkel (például magas káliumszint, húgysavszint és kalciumszint, valamint alacsony foszfátszint a vérben) összefüggő hányinger, légszomj, rendszertelen szívverés, zavaros vizelet, fáradtság és/vagy ízületi fájdalom.
· vérrög kialakulása a kiserekben (trombotikus mikroangiopátia).
Nem ismert gyakoriságú mellékhatás (a gyakoriság a rendelkezésre álló adatokból nem állapítható meg):

· súlyos, nagy kiterjedésű bőrkiütés, hányinger, láz, bizonyos fehérvérsejtek magas száma vagy a bőr vagy a szemfehérje sárgás elszíneződése (sárgaság tünetei), amit nehézlégzés, mellkasi fájdalom vagy diszkomfortérzés, kórosan csökkent vizeletürítés, szomjúságérzés stb. kísér (ezek a kezeléssel összefüggő allergiás reakció jelei).
· krónikus veseelégtelenség.
· a hepatitisz-B-fertőzés kiújulása (reaktiválódása), ha Önnek korábban volt már hepatitisz-B-fertőzése (májfertőzés).
Azonnal forduljon kezelőorvosához, ha a fentiek közül bármelyiket észleli!

További lehetséges mellékhatások:

Nagyon gyakori mellékhatás (10-ből több mint 1 beteget érinthet):
· fejfájás vagy fáradtság.
· hányinger, hányás, hasmenés vagy emésztési zavarok.
· bőrkiütés.
· izomgörcsök, vagy ízületi-, izom- vagy csontfájdalmak az Imatinib Sandoz-kezelés alatt, vagy az Imatinib Sandoz-kezelés abbahagyását követően.
· duzzanat, például bokaduzzanat vagy a szemkörnyék duzzanata.
· testsúlygyarapodás.
Forduljon kezelőorvosához, ha a fent felsorolt mellékhatások súlyos formában jelentkeznek.

Gyakori mellékhatás (10-ből legfeljebb 1 beteget érinthet):

· étvágytalanság, testsúlycsökkenés vagy ízérzési zavarok.
· szédülés vagy gyengeség.
· álmatlanság (inszomnia).
· szemváladékozás viszketéssel, vörösséggel és duzzanattal (kötőhártya-gyulladás), fokozott könnyezés vagy homályos látás.
· orrvérzés.
· hasi fájdalom vagy haspuffadás, fokozott bélgáztermelődés, gyomorégés vagy székrekedés.
· viszketés.
· szokatlan hajhullás, hajritkulás vagy a hajszálak elvékonyodása.
· a kéz és a lábfej zsibbadása.
· szájfekély.
· ízületi fájdalom duzzadással.
· szájszárazság, bőrszárazság vagy szemszárazság.
· a bőr érzékenységének csökkenése vagy fokozódása.
· hőhullámok, hidegrázás vagy éjszakai izzadás.
Forduljon kezelőorvosához, ha a fent felsorolt mellékhatások súlyos formában jelentkeznek.

Nem gyakori mellékhatás (100-ból legfeljebb 1 beteget érinthet):

· fájdalmas, vörös csomók a bőrön, a bőr fájdalma, a bőr kivörösödése (a bőr alatti zsírszövet gyulladása).
· köhögés, orrfolyás vagy orrdugulás, nehéznek érzett fej vagy nyomásra fájdalom jelentkezik a szem fölötti vagy az orr két oldalán található területen, orrdugulás, tüsszögés, torokfájás, fejfájás kíséretében vagy anélkül (felső légúti fertőzés jelei).

· lüktető fájdalom vagy pulzáló érzés formájában fellépő súlyos fejfájás, rendszerint a fej egyik oldalán, amelyet gyakran hányinger, hányás és fény- vagy hangérzékenység kísér (ezek a migrén jelei).

· influenzaszerű tünetek (influenza).

· fájdalom vagy égő érzés vizeletürítés közben, emelkedett testhőmérséklet, ágyéki vagy medencetáji fájdalom, vörös vagy barna színű, illetve zavaros vizelet (ezek a húgyúti fertőzés jelei).

· az ízületekben fellépő fájdalom és duzzanat (ezek az ízületi fájdalom, orvosi nevén arthralgia jelei).

· folyamatos szomorúság és az érdeklődés elvesztése, ami gátolja Önt a mindennapos tevékenységek elvégzésében (ezek a depresszió jelei).

· gondterheltség és aggodalom, amelyet fizikális tünetek kísérnek, mint például zakatoló szívverés, izzadás, remegés, szájszárazság (ezek a szorongás jelei).

· aluszékonyság, álmosság vagy túlzott mértékű alvás.

· remegés vagy rázkódó mozdulatok (orvosi nevén tremor).

· memóriazavar.

· leküzdhetetlen késztetés a láb mozgatására (nyugtalan láb szindróma).

· olyan hangok (például csengés, búgás) érzete a fülben, amelyeknek nincs külső forrása (fülzúgás).

· magas vérnyomás (hipertenzió).

· böfögés.

· ajakgyulladás.

· nyelési nehézség.

· fokozott izzadás.

· a bőr elszíneződése.

· törékeny körmök.

· piros göbök vagy fehér közepű pattanások a hajszálak tövében, amelyek fájdalommal, viszketéssel vagy égő érzéssel járhatnak (ezek a hajtüszőgyulladás, más néven follikulitisz jelei).

· pikkelyes hámlással vagy lemezes hámlással járó bőrkiütés (exfoliatív bőrgyulladás).

· az emlőszövet megnagyobbodása (akár férfiaknál, akár nőknél is előfordulhat).

· tompa fájdalom és/vagy nehézérzés a herében vagy a has alsó részén, fájdalom vizeletürítés, közösülés vagy ejakuláció közben, véres vizelet (ezek a hereödéma jelei).

· a hímvessző-merevedés elérésének vagy fenntartásának sikertelensége (merevedési zavar).

· erős vérzéssel járó vagy rendszertelen menstruáció.

· a nemi izgalom elérésének vagy fenntartásának nehézsége.

· csökkent nemi vágy.

· mellbimbófájdalom.

· általános rossz közérzet.

· vírusfertőzés, például ajakherpesz.

· vesét érintő betegség miatt kialakuló fájdalom a hát alsó részén.

· gyakoribb vizeletürítés.

· megnövekedett étvágy.

· fájdalom vagy égő érzés gyomortájon és/vagy a mellkason belül (gyomorégés), hányinger, hányás, a gyomorsav visszafolyása a nyelőcsőbe, teltség- és puffadásérzet, fekete széklet (ezek a gyomorfekély jelei).

· ízületi és izommerevség.

· rendellenes laborvizsgálati eredmények.

Ritka mellékhatás (1000-ből legfeljebb 1 beteget érinthet):

· zavartság.
· görcs(ök) és csökkent tudatállapot (görcsrohamok).
· a köröm elszíneződése.

Nem ismert mellékhatások (a gyakoriság a rendelkezésre álló adatokból nem állapítható meg):

· a tenyér és a talp kivörösödése és/vagy duzzadása, mely zsibbadással és égő érzéssel járhat.
· fájdalmas és/vagy hólyagos bőrelváltozások.
· lassabb növekedés gyermekeknél és serdülőknél.
Forduljon kezelőorvosához, ha a fent felsorolt mellékhatások bármelyike súlyos formában jelentkezik Önnél.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Imatinib Sandoz filmtablettát tárolni?
A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő után (Felh.:/Felhasználható:) ne alkalmazza ezt a gyógyszert. A lejárati idő az adott hónap utolsó napjára vonatkozik.

Imatinib Sandoz 100 mg filmtabletta:

Legfeljebb 30 °C-on tárolandó.
Imatinib Sandoz 400 mg filmtabletta:

Legfeljebb 25 °C-on tárolandó.

A nedvességtől való védelem érdekében az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Imatinib Sandoz filmtabletta?
· A készítmény hatóanyaga az imatinib (imatinib-mezilát formájában).

Imatinib Sandoz 100 mg filmtabletta: Egy filmtabletta 100 mg imatinibet tartalmaz (imatinib‑mezilát fomájában).
Imatinib Sandoz 400 mg filmtabletta: Egy filmtabletta 400 mg imatinibet tartalmaz (imatinib‑mezilát formájában).
· Egyéb összetevők:

tablettamag: mikrokristályos cellulóz, kroszpovidon (A típusú), hipromellóz, magnézium‑sztearát, vízmentes kolloid szilícium-dioxid.

filmbevonat: vörös vas-oxid (E172), sárga vas-oxid (E172), makrogol 4000, talkum, hipromellóz.

Milyen az Imatinib Sandoz filmtabletta külleme, és mit tartalmaz a csomagolás?
Imatinib Sandoz 100 mg filmtabletta:

A filmtabletta, melynek színe a nagyon sötét sárgától a barnás-narancssárgáig terjedhet, kerek, mindkét oldalán domború, metszett élű, „NVR” mélynyomású felirattal az egyik oldalon, „SA” mélynyomású felirattal és bemetszéssel a két betű között a másik oldalon.
A filmtabletta átmérője megközelítőleg 9,2 mm.
Csomagolás: filmtabletták PVC//Al vagy PVC/PE/PVDC//Al buborékcsomagolásban és dobozban. 
Dobozonként 20, 30, 50, 60, 80, 90 vagy 120 darab filmtablettát tartalmaz.
Nem feltétlenül mindegyik kiszerelés kerül kereskedelmi forgalomba.
Imatinib Sandoz 400 mg filmtabletta:

A filmtabletta, melynek színe a nagyon sötétsárgától a barnás-narancssárgáig terjedhet, hosszúkás, mindkét oldalán domború, metszett élű, „400” mélynyomású felirattal az egyik oldalán, a másik oldalán két „SL” mélynyomású felirattal, melyek a középen található bemetszés két oldalán helyezkednek el. A filmtabletta hossza megközelítőleg 19,2 mm, szélessége megközelítőleg 7,7 mm.
Csomagolás: filmtabletták PVC/PE/PVDC//Al buborékcsomagolásban és dobozban.

Dobozonként 10, 30, 50, 60, 80 vagy 90 darab filmtablettát tartalmaz.

Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja
Sandoz Hungária Kft.

1114 Budapest

Bartók Béla út 43-47.
Magyarország
Gyártó

Lek Pharmaceuticals d.d.

Verovškova ulica 57, 1526 Ljubljana

Szlovénia

Lek Pharmaceuticals d.d.

Trimlini 2D 9220 Lendava

Szlovénia
Novartis Pharma GmbH

Roonstrasse 25, 90429 Nürnberg

Németország

Salutas Pharma GmbH

Otto-von-Guericke-Allee 1, Sachsen-Anhalt, 39179 Barleben

Németország
Novartis Pharmaceutical Manufacturing LLC

Verovškova ulica 57,1000 Ljubljana,

Szlovénia
Ezt a gyógyszert az Európai Gazdasági Térség tagállamaiban és az Egyesült Királyságban (Észak-Írországban) az alábbi neveken engedélyezték:

	Ausztria
	Imatinib Sandoz 100 mg, 400 mg – Filmtabletten

	Belgium
	Imatinib Sandoz 100 mg, 400 mg filmomhulde tabletten

	
	

	Csehország
	Imatinib Sandoz 100 mg, 400 mg

	Dánia
	Imatinib Sandoz

	Egyesült Királyság (Észak-Írország)
	Imatinib 100 mg, 400 mg film-coated tablets

	Észtország
	Imatinib Sandoz

	Finnország
	Imatinib Sandoz

	Franciaország
	Imatinib Sandoz 100 mg, 400 mg comprimé pelliculé sécable

	Hollandia
	Imatinib Sandoz 100 mg, 400 mg filmomhulde tabletten

	Írország
	Imatinib Rowex 100 mg, 400 mg Film-coated tablets

	
	

	Lettország
	Imatinib Sandoz 100 mg, 400 mg apvalkotās tabletes

	Litvánia
	Imatinib Sandoz 100 mg, 400 mg plėvele dengtos tabletės

	
	

	Németország
	Imatinib HEXAL 100 mg, 400 mg Filmtabletten

	Norvégia
	Imatinib Sandoz

	Olaszország
	IMATINIB SANDOZ

	
	

	Spanyolország
	Imatinib Sandoz 100 mg, 400 mg comprimidos recubiertos con película EFG

	Svédország
	Imatinib Sandoz

	Szlovákia
	Imatinib Sandoz 100 mg, 400 mg


Imatinib Sandoz 100 mg filmtabletta

OGYI-T-22936/01-17
Imatinib Sandoz 400 mg filmtabletta

OGYI-T-22936/05-07

OGYI-T-22936/18-20

A betegtájékoztató legutóbbi felülvizsgálatának dátuma: 2026. július.

